
Készült a bizottság 2023. október 25-én /15,00-15,40 / megtartott üléséről

Az ülés helye: Városháza ülésterme
Jelen vannak:

Kovács Péter képviselő, a bizottság elnöke, Sándor Zsombor képviselő, a bizottság elnökhelyettese, Tóth József képviselő, a bizottság tagja (3 fő)
Tanácskozási joggal jelen vannak:

Vörös Sándor polgármester, Kochné Vadászi Borbála alpolgármester, Molnár Gyula képviselő, Nagy Erzsébet jegyző, dr. Tarnai Kitti hatósági csoportvezető, Erdős Erika mb. óvodavezető Százszorszép Óvoda), Aranyi Ágota intézményvezető (Vikár Béla Könyvtár), Horváth Gallai Eszter igazgató (Vikár Béla Művelődési Ház), dr. Pándi Ottó intézményvezető (dr. Kolozs Gergely Kistérségi Egészségügyi Centrum)

Jegyzőkönyvvezető: Marticsné Molnár Szilvia

Kovács Péter képviselő, a bizottság elnöke
Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Tóth József fogja aláírni. Javasolta, hogy a 2023. október 25-i testületi ülés elé kerülő alábbi napirendi pontokat tárgyalja meg és véleményezze a bizottság egy kiegészítéssel: Helyi humán fejlesztések, TOP Plusz-3.1.3-23 pályázat benyújtása 
Elnök úr megkérdezi a bizottság tagjaitól, hogy ki ért egyet a napirendi pontokkal a módosítással együtt?

A bizottság tagjai 3 igen szavazattal, ellenszavazat nélkül az alábbi határozatot hozták:

40/2023. (X. 25.) E.K.O.SZ. Biz. normatív határozata

Napirend elfogadása

(2023. október 25.)











H a t á r o z a t

 I.  4.a)     Javaslat a szociális célú tűzifa támogatás helyi szabályairól szóló

       rendelet-tervezet elfogadására

II.  4.b)   Orvosigazgatói pozíció bevezetése a szakrendelőben
              III. 4.c)   Százszorszép Óvoda téli zárvatartásának módosítása

              IV. 4.e)   Helyi humán fejlesztések, TOP Plusz-3.1.3-23 pályázat benyújtása
A napirendi pontok elfogadása után megkezdődött azok egyenkénti tárgyalása.

I./ Napirend:
     4. a)   Javaslat a szociális célú tűzifa támogatás helyi szabályairól szóló
               rendelet-tervezet elfogadására
               Előterjesztő: Vörös Sándor polgármester
                Előterjesztésért felelős: Dr. Tarnai Kitti hatósági csoportvezető
Kovács Péter képviselő, a bizottság elnöke

A belügyminiszter pályázatot hirdetett „a települési önkormányzatok szociális célú tüzelőanyag vásárlásához kapcsolódó kiegészítő támogatására”. A pályázati kiírás szerint a támogatásra az 5000 fő lakosságszámot meg nem haladó települési önkormányzatok pályázhattak. Dunavecse Város Önkormányzatát a Belügyminisztérium a BMÖGF/46-34/2023. számú támogató okiratával 4.933.950 Ft összegű vissza nem térítendő támogatásban részesítette, melyet az önkormányzat 185 erdei köbméter keménylombos tűzifa vásárlására használhat fel. Az önkormányzatnak önerőt 2.000 Ft/erdei m3 + ÁFA összegben kell vállalnia (összesen 370.000 Ft + áfa), valamint a szállítással kapcsolatos költségek az önkormányzatot terhelik. A pályázati kiírás szerint a Kedvezményezett a szociális rászorultság és a 2023. évi igénylés részletes feltételeit önkormányzati rendeletben szabályozza.  

A Kedvezményezett köteles a támogatásból vásárolt tűzifát 2024. február 15-ig kiosztani a rászorulók részére. A támogatás pénzügyi felhasználásának végső határideje 2024. március 31. A támogatás felhasználásáról a Kedvezményezett 2024. április 15. napjáig számol el. A szövegrészben benne van a 10 mázsa szén, melyet javaslok kitörölni belőle. 
2022. évben 255 erdei köbméter tűzifa kiosztására került sor a rászorulók között, 200 háztartás kapott ilyen támogatást, háztartásonként 1,275 m3-t. 2022. évben a jövedelemhatár túllépése miatt 8 kérelem került elutasításra. Javaslom a rendelet tervezet elfogadását.
Molnár Gyula képviselő úr

A kérelemre kellene ráírni, hogy rönkbe vagy darabolva kéri.
Vörös Sándor polgármester úr

Azért szokott így lenni, mert van, akinek sürgős a fa és elviszik rönkbe. Ez nekünk is jó, mert a darabolást megspóroljuk. Mert ha a kérelemre ráírjuk, hogy darabolva is kérheti, akkor senki nem fogja rönkbe kérni. 

Molnár Gyula képviselő úr

Tulajdonképpen az erdei köbméter a támogatásra vonatkozik, mert a kiszállítást már mázsába történik. 
Vörös Sándor polgármester úr

Azt látni kell, hogy tavaly 255 erdei köbmétert kaptunk, az idei évben pedig 185 erdei köbmétert, ami lényegesen kevesebb. Aki nem fér bele valami miatt, annak a kivágott fákból tudunk adni. November 7-én fogunk szociális kerekasztal megbeszélést tartani. Ott is el fogom mondani, hogy a környezetükben mondják el, hogy mikortól lehet beadni a kérelmeket. 

Tóth József képviselő úr

Nem tudjuk kiegészíteni a famennyiséget?

Vörös Sándor polgármester úr

Nem találom ésszerűnek, inkább, ha valakinek szüksége van fára, akkor pénzbeli támogatást nyújtunk. 
Tóth József képviselő úr

Azért gondoltam a fára, mert ha pénzt adsz, nem biztos, hogy fát vesz belőle. 

Sándor Zsombor képviselő úr

Én azzal értek egyet, hogy aki tényleg rászorul, pénzbeli támogatást adjunk, abból pedig tud venni tűzifát. 

Vörös Sándor polgármester úr

Korábban meghatároztunk egy keretet, - 5000 Ft - ha bement a tűzépre, akkor annak erejéig vihetett fát.

Kovács Péter képviselő, a bizottság elnöke

Én is a fautalvánnyal értek egyet. Megkérdezem a bizottság tagjaitól, hogy ki ért egyet azzal, hogy javasoljuk a rendelet tervezet elfogadását?

A bizottság tagjai 3 igen szavazattal, ellenszavazat nélkül az alábbi határozatot hozták:

41/2023. (X. 25). E.K.O.SZ. Biz.hat.
Javaslat a szociális célú tűzifa támogatás helyi szabályairól szóló
rendelet-tervezet elfogadására









          

H a t á r o z a t
1./ Az Egészségügyi, Kulturális, Oktatási és Szociális Bizottság megtárgyalta a „Javaslat a szociális célú tűzifa támogatás helyi szabályairól szóló rendelet-tervezet elfogadására” című előterjesztést és javasolja a rendelet tervezetet elfogadni.
2./ Ezen határozatról értesül:

- Kovács Péter képviselő, a bizottság elnöke

II. Napirend:
     4.b)  Orvosigazgatói pozíció bevezetése a szakrendelőben
              Előterjesztő: Vörös Sándor polgármester 

              Előterjesztésért felelős: Nagy Erzsébet jegyző

              Tárgyalja: E.K.O.SZ. Bizottság

Kovács Péter képviselő, a bizottság elnöke

Az intézményvezető főorvos úr az előterjesztésében leírja, hogy az önkormányzati járóbeteg szakrendelő működési szabályzatába kívánja bevezetni az orvosigazgatói pozíciót. Az alábbi indokok alapján: a járóbeteg szakrendelőben az elmúlt időszakban jelentős betegforgalmi növekedést regisztráltak. Ezen növekedés menedzseléséhez és a hatékonyabb működéshez egy olyan vezetői személyiség szükségessége vált evidentté, aki megfelelő orvosi és vezetési tapasztalattal rendelkezik. Az orvosigazgató bevezetésével lehetőség nyílna a modern orvosi eljárások és protokollok gyorsabb, hatékonyabb integrálására és ellenőrzésére. Az orvosigazgató pozíció bevezetése biztosítaná, hogy a szakrendelő a legmagasabb színvonalú betegellátást nyújtsa, és az összes orvosi és adminisztratív protokoll betartásra kerülne. Felelősségi területek: A járóbeteg szakrendelő működésének és orvosi szolgáltatásainak általános irányítása és felügyelete. Új orvosi protokollok és eljárások bevezetése, meglévők felülvizsgálata. Kapcsolattartás más egészségügyi intézményekkel. A szakrendelő munkatársainak szakmai fejlődésének elősegítése, továbbképzések szervezése. Részvétel a szakrendelő stratégiai tervezésében. Elvárások az alábbiak: Orvosi diploma és megfelelő szakorvosi végzettség, legalább 5 év szakmai tapasztalat, vezetői pozícióban szerzett tapasztalat előny, kiváló kommunikációs és csapatmunka készségek, Stratégiai gondolkodásmód. A kiválasztott személy Dr. Scöbel Tímea, aki megfelel az összes fent említett elvárásnak és hosszú évek óta elismert tagja a szakmai közösségnek. Feladatait heti 20 órában látja el, melyből heti 16 órában reumatológiai járóbeteg szakellátást biztosítana. Többször elolvastam az előterjesztést és nem értem, hogy miért kell az intézménybe orvosigazgató?
Dr. Pándi Ottó intézményvezető

Az egészségügyi intézménynek a felépítése az, hogy van benne orvosigazgató és van benne általános igazgató. Aktualitása attól lett, hogy a reumatológus főorvos, aki alkalmas ennek a feladatnak az ellátására, heti 20 órában szeretne állást az intézményben. Ennek jogi alapja van, hogy miért szeretné és ragaszkodna hozzá. Kis óraszámban máshol is dolgozik, összesen 40 órát, de szeretnénk, ha lenne olyan főállása, ahol a 20 órát elérné a munkaviszonya. Reumatológiai szakorvosi óraszámunk az említett óraszámban nincsen, ezért gyakorlatilag a 2 találkozott egymással. Korábbi technikai megoldásainkat korlátozzák. Igazából 5 óraszámunk van a reumatológiára. 

Vörös Sándor polgármester úr

Van-e arra esély, hogy a szakorvosi óraszámot felemeljük? Véleményem szerint az SZMSZ-et módosítani szükséges több oknál fogva is. Az egyik a védőnői ellátás, ami már nem az intézményhez tartozik, a másik a szervezeti diagramm, amibe szerepel az intézményvezető helyettes titulus. Az én olvasatomba, az intézményvezető helyettesnek van képesítési előírása. Az intézményvezető helyettesnek olyan képesítéssel kell rendelkeznie, mint az intézményvezetőnek. Az intézményvezetésnek az van előírva, hogy egyetemi végzettség, aminek a doktor úr megfelel, viszont a helyettes nem. Véleményem szerint az ábrát úgy kellene átdolgozni, hogy az intézményvezető helyettes az orvosigazgató is egyben. Sejtem, hogy az intézményvezető helyettesi cím valamilyen személyen ott van jelenleg. Ha már átdolgozzuk az ábrát, akkor az orvosigazgató helyére irodavezető kerüljön. 
Dr. Pándi Ottó intézményvezető

Másfél hónappal korábban másodszor kértük az óraszám átcsoportosítást az igényeknek megfelelően, jogszabályra hivatkozva. Ugyanis a jogszabály teret ad arra, hogy visszajelzést küldjünk az igények irányába. Nem kaptunk rá választ az első kérésre sem. Heti 200 szakorvosi óraszámmal rendelkezik az intézmény. Azon belül a NEAK a mai napig sem ellenőrzi le, hogy a teljesítés mely szakmákba milyen óraszámban teljesül. Most viszont az engedélyeknél nem engedik változtatni azt az óraszámot, ami ki van jelölve. Arról beszéltünk a Jegyző asszonnyal, hogy az orvosigazgató az intézményvezető helyettese, valamikor az előző ciklusba került bele az intézményvezető helyettes titulus az organogramba. Az orvosigazgató heti 2 órában, hétfőn és kedden reggeltől késő délutánig lenne itt. Az orvosügyelet megszűnésével lesznek problémák akár az éjszakával, akár a hét többi részével is, amikor jelenlétre van szükség és nem csak igazgatási, hanem fizikailag is tenni kell valamit. Ezt valahogy egymás között szét kell osztani és ezért kell három ember. A helyettes pedig intézményi szinten olyan kompetenciákkal rendelkezik, ami szükségessé teszi a besorolását a táblázatba, természetesen nem ezzel a névvel, mert a végzettsége ezt nem teszi lehetővé.

Vörös Sándor polgármester úr

Ezért gondoltam az irodavezető megnevezésre. Tehát azt gondolod, hogy a reumatológus orvosra szükség van és abban bizakodunk, hogy a 20 órájából előbb-utóbb minél többet szakorvosi tevékenységre tud fordítani. Kérdésem, hogy az orvosigazgató és a szakorvosi tevékenysége között mennyi a pénzügyi különbség?

Dr. Pándi Ottó intézményvezető

Semmi. 

Vörös Sándor polgármester úr

Akkor nincs kifogásunk ellene. Tehát megkapja az orvosi bérét, ezen felül a reumatológiát, mint csatolt munkakört szívesen ellátja. Olyan kérésem van, hogy amikor nem vagy az intézményben, akkor a doktornő legyen. 

Dr. Pándi Ottó intézményvezető

Jelen pillanatban ezt nem látom kivitelezhetőnek. 

Vörös Sándor polgármester úr

Szerintem arról kell szavazni, hogy az intézményvezető helyette lesz az orvosigazgató, és az irodai munkák koordinálására pedig irodavezető státusz kerüljön az ábrába, ami jelenleg is létezik. 

Kovács Péter képviselő, a bizottság elnöke

Megkérdezem a bizottság tagjaitól, hogy ki ért egyet azzal, hogy a szakrendelőben orvosigazgatói állás betöltésre kerüljön, illetve irodavezető státusz is kerüljön bele?
A bizottság tagjai 3 igen szavazattal, ellenszavazat nélkül az alábbi határozatot hozták:

42/2023. (X. 25). E.K.O.SZ. Biz.hat. 
Orvosigazgatói pozíció bevezetése a szakrendelőben









H a t á r o z a t

1./ Az Egészségügyi, Kulturális, Oktatási és Szociális Bizottság megtárgyalta a „Orvosigazgatói pozíció bevezetése a szakrendelőben” című előterjesztést és javasolja a pozíció bevezetését a szakrendelőben oly módon, hogy az intézményvezető helyettes álláshely helyére kerülne az orvosigazgató, továbbá felvételre kerülne az irodavezető státusz. 
2./ Ezen határozatról értesül:

- Kovács Péter képviselő, a bizottság elnöke

III. Napirend:

       4.c)   Százszorszép Óvoda téli zárvatartásának módosítása

                Előterjesztő: Vörös Sándor polgármester

                Előterjesztésért felelős: dr. Pándi Ottó intézményvezető

Kovács Péter képviselő, a bizottság elnöke

Az óvodavezető felmérte a január 3-5 közötti időszakra vonatkozó igényeket. Összesen 18 gyermek jelezte, hogy igénybe venné az ügyeletet. Az igénylők száma 20 fő alatt van, ezért nem tartanának ügyeletet az óvodában. Nem emlékszem, hogy milyen számot határoztunk meg, hogy nyitva tartson az óvoda?
Kochné Vadászi Borbála alpolgármester 

20 főre emlékszem.

Vörös Sándor polgármester úr
Ez a legkellemetlenebb, mert 2 fő a különbség.

Kochné Vadászi Borbála alpolgármester 

Továbbra is azt mondom, hogy kicsit kellemetlen a dolgozó szülőkre nézve, hogy szabadsággal kell indítani az újévet. 

Tóth József képviselő, a bizottság tagja

A kérdés azért vinné be a gyermeket, mert neki így kényelmes, vagy azért mert nem tudja másként megoldani?

Erdős Erika mb. óvodavezető

A szülők nagy része dolgozó.

Vörös Sándor polgármester úr

Az elmúlt időszakban a szülőktől több vád is ért bennünket az óvoda és a bölcsőde vonatkozásában. A bölcsődének volt egy rendezvénye, amikor szerették volna, ha szabadabb a napjuk a retro bál előtt, ezért azt gondolták, hogy pénteken ebéd után vigyék haza a gyermekeket. Ezzel kapcsolatban sok szülői megkeresés volt, hogy a bál szervezése miatt, nem teljesíti a szolgáltatást a bölcsőde. Végül is a bölcsőde nyitva tartott délután is. Ezzel párhuzamosan az óvodának is volt kérése, hogy a dajkáknak volt délutáni továbbképzésük Budapesten, ezért ebéd után el kellett hozni a gyerekeket. Ugyanezt a cunamit megkaptam a szülőktől, mint amit a bölcsőde vonatkozásában. Ezért egyértelmű, hogy ha nekem szavazni kell azt fogom szavazni, hogy 18 gyermek miatt nyitva kell lenni az óvodának. 
Aranyi János Gábor képviselő úr

Egy hónappal ezelőtt beszéltünk róla, akkor a bölcsődének megengedtük az óvodának nem. Az intézményvezető nem fogja tudni kiadni a szabadságokat. 

Kovács Péter képviselő, a bizottság elnöke

Szabadság szempontjából három napról beszélünk. 

Aranyi János Gábor képviselő úr

Azt nem értem, hogy miért határozunk meg valamit, ha a következő hónapban visszatáncolunk. Miért jelenik meg a Dunamellékben, hogyan lesz nyitva az óvoda. 

Nagy Erzsébet jegyző

Az újságba az jelent meg, hogy január 2-ig lesz zárva az óvoda, a január 3-5 között, pedig fel lesz mérve az igény és ennek megfelelően lesz a döntés. 

Kovács Péter képviselő, a bizottság elnöke

Megkérdezem a bizottság tagjaitól, hogy ki ért egyet azzal, hogy január 3-5 között nyitva legyen az óvoda?
A bizottság tagjai 3 igen szavazattal, ellenszavazat nélkül az alábbi határozatot hozták:

43/2023. (X. 25). E.K.O.SZ. Biz.hat.
Százszorszép Óvoda téli zárvatartásának módosítása








       






 H a t á r o z a t

1./ Az Egészségügyi, Kulturális, Oktatási és Szociális Bizottság megtárgyalta a „Százszorszép Óvoda téli zárvatartásának módosítása” című előterjesztést és javasolja, hogy január 3-5 között nyitva legyen az óvoda. 
2./ Ezen határozatról értesül:

- Kovács Péter képviselő, a bizottság elnöke

IV. Napirend:

      4. e) Helyi humán fejlesztések, TOP Plusz-3.1.3-23 pályázat benyújtása

              Előterjesztő: Vörös Sándor polgármester

              Előterjesztésért felelős: Vörös Sándor polgármester

Kovács Péter képviselő, a bizottság elnöke

Felkérem Polgármester urat a napirend ismertetésére. 

Vörös Sándor polgármester úr

A pályázat elődje ismerős lehet többeknek, mert az elődje az EFOP-os pályázat, aminek többen részesei is voltak. Nagyságrendben 47 millió forintos pályázati összegre leszünk jogosultak. A pályázatnál 7 % számolható el előkészítési és projekt menedzsment költségekre. Amit kaptunk ajánlatot úgy néz ki, hogy a 7 % nem fogja fedezni a megvalósíthatósági tanulmány árát. Ezt problémának érzékeltem. A pályázatot Apostag községgel közösen adjuk be, így a kettőnk pályázati összege, mert fedezni fogja a 7 %-ot. Az előző pályázatban volt lehetőség úszásoktatásra, a zeneovi programjai ebből voltak finanszírozva. Közösségfejlesztési programok megvalósítása ebből volt, továbbá Oláh Ibolya, Soma, stb fellépése az előző pályázatnak volt köszönhető. Nagy adminisztratív terhet jelent, mert az összes rendezvényen jelenléti ívet kell vezeti és mindent dokumentálni kell fotókkal is. A rendezvényeken 1200 főnek meg kell jelennie, ebben nem lehet vidéki. A programok 2024. szeptemberében indíthatók, 2 éves időszakra lehet elszámolni. A program külön megjelöli, hogy egészségfejlesztéssel kapcsolatos tevékenységet is végezni kell, de mivel nálunk erre vonatkozó intézmény van, így a projektbe összeget nem különítünk el. Hanem az iroda alaptevékenységét kell integrálni a tevékenységek sorába, mint kiegészítő tevékenység. A pályázatot december 15-ig kell beadni, 100 %-os intenzitású. Az előleg összege 100 %, tehát előre odaadják a két évi programok árát. 

Kovács Péter képviselő, a bizottság elnöke

Megkérdezem a bizottság tagjaitól, hogy ki ért egyet azzal, hogy a helyi humánfejlesztések TOP Plusz-3.1.3-23 pályázattal részt vegyünk Apostag községgel közösen?

A bizottság tagjai 3 igen szavazattal, ellenszavazat nélkül az alábbi határozatot hozták:

44/2023. (X. 25). E.K.O.SZ. Biz.hat.
Helyi humán fejlesztések, TOP Plusz-3.1.3-23 pályázat benyújtása


       









 H a t á r o z a t

1./ Az Egészségügyi, Kulturális, Oktatási és Szociális Bizottság megtárgyalta a „Helyi humán fejlesztések, TOP Plusz-3.1.3-23 pályázat benyújtása” című előterjesztést és javasolja a pályázat benyújtását Apostag Község Önkormányzatával közösen. 
2./ Ezen határozatról értesül:

- Kovács Péter képviselő, a bizottság elnöke
Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 14,40-kor bezárta.
Kmft.


      Kovács Péter


                                       Tóth József
                       Képviselő                                                        
     Képviselő  

                a bizottság elnöke                                                              a bizottság tagja

